हादोतनि गुबुन गुबुन राय्जो फोर बायदिनो बि टि सिहाबो नांगौ बायदि गासैबो खाबु गोनां गोदान आदबजों लुफुंजानाय समायना सेकरिटारियेत आरो एसेमब्लि हल दंजायो कक्राझार बडफा नोगोराव। बै समनि आसामनि गिबि मन्थ्रि तरुन गगैया 2003 इं माइथायनि 10 दिसेम्बराव सेकरिटारियेत आरो एसेमब्लि हल लुफुंनायनि अन्थाइ खाम्फाखौ गायसनफैदोंमोन। आरो 2010 इं माइथायनि 10 फेब्रुवारीआव बि टि सि सेक्रेटारियेटनि “ए’ आरो’ ‘बि’ ब्लकखौ बै समनि नखर बिफाननि नेहाथारी जे के पिल्लाय आरो आसामनि गिबि मन्थ्रि तरुन गगैया एसेमब्लि नयुंखौ बेखेवना होयो। बि टि सि नि गाहाइ खुंगिरि हाग्रामा महिलारीनि दैदेन्नायाव 2003 इं माइथायनि 10 फेब्रुवारीआव खालामनाय बि टि सि गोरोबथानि फोरमाय जानाय सुजाबदेर IV बायदियै मखजानाय बिथांखिफोरा जाबाय बर’ राव जौगाखांनाय आरो बिजिरसं नायनि थाखाय फसंथान गायसननायनि गेजेरजों सोलोंथायफोरखौ फोसाबफिननाय, लुदेरनाय, फाहामनाय गोदान मुगानि खाबु गोनां गुदि फरायसालिनिफ्राय जागायजेन्नानै कलेज थाखोसिम बि टि सि ओनसोलाव फोरोंगिरिफोरनि थाखाय कम्पिउटार लेबरटरि फसंनाय, सुपार स्पेसियेलिटि देहा फाहामसालि गायसननाय लामा दालां मावफुंनाय आरो गासै जिल्लाफोरनि सदर मावख’फोराव स्पर्टस कमप्लेक्स गायसननाय आरो बि टि सि नि बायजोनि गुबुन गुबुन ओनसोलफोराव बड’लेण्ड भवन लुफुंनाय आरो मुलुगनां दावबायथिलि महरै मानास नेसनेल पार्क खौ फोजौखांनाय चाम्फाबति, सुक्लाइ आरो धोनश्री दै रानसारथाय प्रजेक्ट मडेल दायरि फसंनाय, ना फिसिग्रा, दाइरि पार्म, हर्टिकालसार एग्रिकाल्साल बायदि बायदि बिथिंफोराव गोबां गुरस्लायनाय लाबोदों। बिनि अनगायैबो बि टि सि नि गंब्रै जिल्लानि गुबुन गुबुन मुखुमा फोराव दिस्ट्रिक सेन्टार लुफुंनाय मुखुमा चेन्टार बायदि बायदि बिथांखिफोरा मावफुं जायो।